贈傳神莊士儀
作者：王邁
朝代：宋

paragraphs: 畫工亦無數，好手不可遇。
非是畫事難，難得畫中趣。
况寫佳士照，又不比行路。
莊生頗工此，爲我掃尺素。
儼然山澤臞，詩肩瘦鳬鷺。
老色雖上顔，庾塵莫能污。
生畫甚迫真，餘子等孩孺。
得錢散酒家，無心問婚娶。
醉被風雪欺，術招鬼神妬。
長安多貴人，朱門富紈絝。
使聞生之名，當即懸金募。
我貧亦如生，正以詩窮故。
一畫博一詩，兩手相分付。